**Almaz Həsən qızı Hüseynova** (d. 24 avqust 1959, Xaçmaz rayonu, Azərbaycan) — folklorşünas, filologiya elmləri doktoru (2014), professor (2019)

Həyatı
------

Almaz Həsənqızı 1959-cu il avqustun 24-də Azərbaycan Respublikası Xaçmaz rayonunda anadan olmuşdur. Naxçıvan Muxtar Respulikası Ordubad şəhər M. Sidqi adına orta məktəbi bitirmişdir (1966–1976). Orta məktəbdə oxuduğu illərdə, eyni zamanda, Ordubad şəhər musiqi məktəbində (fortepiano üzrə) təhsil almışdır (1966–1973). Daha sonra ali təhsil almaq üçün Azərbaycan Dövlət Universitetinə daxil olan Almaz xanım, 1981-ci ildə universitetinin filologiya fakültəsini bitirmişdir.

O, əmək fəaliyyətinə təyinatla göndərildiyi İsmayıllı rayonunun Qalacıq kəndində dil-ədəbiyyat müəllimi (1981–1982) kimi başlamışdır. Sonra da Xalq Maarifi muzeyində elmi işçi (1983–1991), Qızlar Kollecində (1991–1998), Bakı Qızlar Universitetində müəllim (1998–2014), Azərbaycan MEA Folklor İnstitutunda (2014) aparıcı elmi işçi vəzifələrində çalışmışdır.

Almaz Hüseynova 2002-ci ildə "Azərbaycan mühacirət folklorşünaslığında dastançılıq məsələləri" mövzusunda namizədlik dissertasiyası müdafiə etmişdir. BQU-da müəllim, baş müəllim, dosent işləmişdir (2013–2014). 2013-cü ildə "Azərbaycan mühacirət folklorşünaslığı" mövzusunda doktorluq dissertasiyası müdafiə etmişdir. Hazırda Bakı Qızlar Universitetinin Azərbaycan dili və ədəbiyyatı kafedrasında professor (2019) və AMEA Folklor İnstitutunda baş elmi işçi vəzifəsində çalışır.

### Ailəsi

Ailəlidir, iki övladı var.

Elmi fəaliyyəti
---------------

Almaz Həsənqızı beş monoqrafiya, üç dərs vəsaiti, bir fənn proqramı, 2 tərtibat, 1 türkcədən çevirmə kitablarının, Azərbaycan, Türkiyə, Amerika Birləşmiş Ştatları, Rusiya, Ukrayna, İsveç, İran, Hindistan, Çin, Türkmənistan, Qazaxıstan, Koreya və b. ölkələrdə nəşr edilən 160-dan çox elmi məqalənin müəllifidir.

### Kitabları

* Azərbaycan mühacirət folklorşünaslığında dastançılıq məsələləri (monoqrafiya), Bakı: Azərnəşr, 2002, 124 s.
* İki dastan (monoqrafiya)**,** Bakı: Azərnəşr, 2006, 120 s.
* Aşıq yaradıcılığı mühacirət folklorşünaslığında (monoqrafiya), Bakı: Azərnəşr, 2011, 156 s.
* Azərbaycan mərasimləri mühacirət folklorşünaslığında (monoqrafiya), Bakı: Azərnəşr, 2011, 156 s.
* Mühacirətdə folklor janrlarının tədqiqi (dərs vəsaiti), Bakı: "Elm və təhsil", 2012, 212 s.
* Azərbaycan mühacirət folklorşünaslığı (filoloji təhsilin bakalavr pilləsi üçün proqram), Bakı: "Elm və təhsil", 2012, 20 s.
* Folklorşünaslığa giriş (dərs vəsaiti), Bakı: "Elm və təhsil", 2015, 260 s.
* Azərbaycan mühacirət folklorşünaslığı (monoqrafiya), Bakı: "Elm və təhsil", 2016, 448 s.
* Müasir Azərbaycan ədəbi dilindən praktikum (dərs vəsaiti), Bakı, "Nurlar", 2018, 232 s.

  
**Tərtib etdiyi kitablar**

* Əhməd bəy Ağaoğlu. İran və inqilabı (türkcədən çevirmə), Bakı, Azərnəşr, 2009, 152
* Mühacirətdə folklor araşdırmaları, I kitab (tərtibat), Bakı: "Elm və təhsil", 2015, 252 s.
* Əhməd Cəfəroğlu. Doğu ellərimiz ağızlarından toplamalar (Qars, Ərzurum, Çoruh elləri ağızları) (tərtibat), Bakı, "Elm və təhsil", 2018, 312 s.

Mükafatları
-----------

1987-ci ildə Azərbaycan SSR Təhsil nazirliyinin fəxri fərmanına layiq görülmüşdür.

Həmçinin bax
------------

* Professor Almaz Həsənqızı [*ölü keçid*]

İstinadlar
----------

1. ↑  "Hüseynova Almaz Həsən qızı". 2019-11-28 tarixində arxivləşdirilib. İstifadə tarixi: 2019-11-28.
2. ↑  "Almaz Hüseynova". 2020-07-03 tarixində arxivləşdirilib. İstifadə tarixi: 2019-11-28.